A BIZOTTSÁG 1520/2007/EK RENDELETE
(2007. december 19.)
a takarmányokban lévő egyes adalékanyagok végleges engedélyezéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére és 9d. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik a takarmány-adalékanyagok engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg az 1831/2003/EK rendelet alkalmazásának időpontját megelőzően a 70/524/EGK irányelvvel összhangban benyújtott, takarmány-adalékanyagokra vonatkozó engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontját megelőzően nyújtották be.
(4)
Az ezen engedélykérelmekre vonatkozó, a 70/524/EGK irányelv 4. cikkének (4) bekezdésében előírtak szerinti első véleményeket az 1831/2003/EK rendelet alkalmazásának időpontja előtt továbbították a Bizottságnak. Ezért ezeket a kérelmeket továbbra is a 70/524/EGK irányelv 4. cikkével összhangban kell kezelni.
(5)
A Saccharomyces cerevisiae (MUCL 39885) mikroorganizmus-készítmény használatát először ideiglenesen a 879/2004/EK bizottsági rendelet (3) engedélyezte tejelő tehenek esetében. Új adatokat nyújtottak be a mikroorganizmus-készítmény tejelő tehenek esetében határozatlan időre történő engedélyezése iránti kérelem alátámasztására. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény használatát az e rendelet I. mellékletében leírtak szerint határozatlan időre engedélyezni kell.
(6)
Az Enterococcus faecium (DSM 10663/NCIMB 10415) mikroorganizmus-készítmény használatát először ideiglenesen az 1801/2003/EK bizottsági rendelet (4) engedélyezte hízópulykák esetében. Új adatokat nyújtottak be a mikroorganizmus-készítmény határozatlan időre történő engedélyezése iránti kérelem alátámasztására. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény használatát az e rendelet II. mellékletében leírtak szerint határozatlan időre engedélyezni kell.
(7)
Az Enterococcus faecium (DSM 10663/NCIMB 10415) mikroorganizmus-készítmény használatát először ideiglenesen az 1288/2004/EK bizottsági rendelet (5) engedélyezte kutyák esetében. Új adatokat nyújtottak be a mikroorganizmus-készítmény határozatlan időre történő engedélyezése iránti kérelem alátámasztására. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény használatát az e rendelet III. mellékletében leírtak szerint határozatlan időre engedélyezni kell.
(8)
A Lactobacillus acidophilus (D2/CSL CECT 4529) mikroorganizmus-készítmény használatát először ideiglenesen a 2154/2003/EK bizottsági rendelet (6) engedélyezte tojótyúkok esetében. Új adatokat nyújtottak be a mikroorganizmus-készítmény határozatlan időre történő engedélyezése iránti kérelem alátámasztására. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény használatát e rendelet IV. mellékletében leírtak szerint határozatlan időre engedélyezni kell.
(9)
A Trichoderma longibrachiatum (IMI SD 142) által termelt endo-1,4-béta-glükanáz, EC 3.2.1.4 enzimkészítmény felhasználását először ideiglenesen az 1436/98/EK bizottsági rendelet (7) engedélyezte malacok esetében. Új adatokat nyújtottak be az enzimkészítmény határozatlan időre történő engedélyezése iránti kérelem alátámasztására. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően ezen enzimkészítmény használatát az e rendelet V. mellékletében leírtak szerint határozatlan időre engedélyezni kell.
(10)
E kérelmek vizsgálata azt mutatja, hogy a munkavállalóknak a mellékletekben meghatározott adalékanyagoknak való expozíciójával szembeni védelme érdekében bizonyos eljárások bevezetése szükséges. Ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (8) alkalmazása biztosít.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A „mikroorganizmusok” csoportjába tartozó, az I. mellékletben meghatározott készítmény takarmány-adalékanyagként való használatát az említett mellékletben megállapított feltételek szerint határozatlan időre engedélyezik.
2. cikk
A „mikroorganizmusok” csoportjába tartozó, a II. mellékletben meghatározott készítmény takarmány-adalékanyagként való használatát az említett mellékletben megállapított feltételek szerint határozatlan időre engedélyezik.
3. cikk
A „mikroorganizmusok” csoportjába tartozó, a III. mellékletben meghatározott készítmény takarmány-adalékanyagként való használatát az említett mellékletben megállapított feltételek szerint határozatlan időre engedélyezik.
4. cikk
A „mikroorganizmusok” csoportjába tartozó, a IV. mellékletben meghatározott készítmény takarmány-adalékanyagként való használatát az említett mellékletben megállapított feltételek szerint határozatlan időre engedélyezik.
5. cikk
Az „enzimek” csoportjába tartozó, az V. mellékletben meghatározott készítmény takarmány-adalékanyagként való használatát az említett mellékletben megállapított feltételek szerint határozatlan időre engedélyezik.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 19-én.